૨૦૦૬-૭નાં સમયગાળામાં વિશાલ મોણપુરાએ ‘પ્રમુખ ટાઈપપેડ’ નામે ૧૧ ભાષામાં ટાઈપ કરી શકાય એવું ટાઈપપેડ બનાવ્યું. જેમ જેમ ગુજરાતીમાં ટાઈપ કરવાનું સરળ બનતું ગયું તેમ તેમ ગુજરાતી વેબસાઈટ અને બ્લોગ્સની સંખ્યામાં વધારો થતો ગયો. શરૂઆતમાં ગૂગલનું બ્લોગસ્પોટ ગુજરાતી બ્લોગર્સ માટે ખૂબ લોકપ્રિય થયેલું અને મોટાભાગના બ્લોગ્સ બ્લોગસ્પોટની સુવિધાનો ઉપયોગ કરતા. સમય જતા, વર્ડપ્રેસમાં વધુ સારી સુવિધાઓ મળતા અને એ વધુ સરળ થતા એનાં ઉપયોગમાં વધારો થયો. ઘણા બ્લોગર્સે પોતાના બ્લોગ અન્ય સેવાઓમાંથી વર્ડપ્રેસ પર તબદિલ કર્યા. આજે મહત્તમ ગુજરાતી બ્લોગ્સ કે વેબસાઈટ વર્ડપ્રેસનો વપરાશ કરે છે. માર્ચ ૨૦૦૭માં મેં ‘રણકાર’ નામે માત્ર સંગીતબદ્ધ થયેલાં ગુજરાતી ગીતો માટેની વેબસાઈટ શરૂ કરી. તે ઉપરાંત ઘણાખરા ગુજરાતી અખબારોએ પણ પોતાની વેબસાઈટ કરી. ગુજરાતી સાહિત્ય પરિષદ, સાહિત્ય અકાદમી, ફાર્બસ સભા જેવી સંસ્થાઓ તથા ઝવેરચંદ મેઘાણી, આદિલ મન્સૂરી, ઉમાશંકર જોશી જેવા જેવા કવિઓની વેબસાઈટ પણ થઈ. ઘણાખરા કટારલેખકોના પણ બ્લોગ્સ થયા. ૨૦૧૩માં યુનાઇટેડ કિંગ્ડમની ગુજરાતી સાહિત્ય અકાદમીની વેબસાઈટ તૈયાર થઈ.